एनआरआई बोले, गौरवान्वित किया निक्की ने  
निक्की के गवर्नर पद की शपथ लेने के पल को गौरवशाली बताते हुए भारत-अमेरिकी समुदाय ने आशा जताई कि निक्की युवाओं को प्रेरित करेंगी।
निक्की हैली के साउथ कैरोलिना के गवर्नर पद की शपथ लेने के पल को गौरवशाली बताते हुए भारतीय मूल के अमेरिकी समुदाय के सदस्यों ने आशा जताई है कि निक्की अमेरिका की मुख्य राजनीति में आने के लिए युवाओं को जरूर प्रेरित करेंगी।  वर्जीनिया की रिपब्लिकन पार्टी के सदस्य पुनीत अहलूवालिया ने कहा, साउथ अमेरिका की गवर्नर निक्की हैली ने भारतीय मूल के अमेरिकी नागरिकों को गौरवान्वित किया है। वह अमेरिका और भारत में हर महिला के लिए प्रेरणास्पद और आदर्श हैं। गवर्नर निक्की कंजरवेटिव रिपब्लिकन पार्टी का नया चेहरा और सकारात्मक संदेश हैं।   मिसीसिपी की निवासी संपत शिवांगी ने कहा कि उनका संबोधन सुनना बहुत हर्षदायक था, जिसमें उन्होंने भारत की विरासत, अपने अभिभावकों और अपने लालन-पालन के बारे में बात की। उन्होंने कहा, कई बार हममें से कुछ लोगों को उन चीजों से खुद को जोड़ने में शर्मिंदगी होती है। फिलाडेल्फिया से इस समारोह में भाग लेने आईं बिंदु कंसूपाडा ने कहा कि यह भारतीय मूल के अमेरिकी लोगों के लिए यादगार समारोह था।